## Les Arts inaugura el cicle simfònic amb ‘La Sexta’, de Mahler, de la mà de Mark Elder i l’Orquestra de la Comunitat Valenciana

*** El prestigiós director i expert mahlerià proposa una de les grans obres mestres del repertori que encara no ha interpretat la formació
* Reconeguda com un dels majors desafiaments per a una orquestra i el seu director, La Sexta sobreïx per la seua complexitat i profunditat emocional
* El concert es podrà vore dijous 10 d’octubre en l’Auditori de Castelló i el divendres 11 d’octubre en Les Arts**

El prestigiós director britànic Sir Mark Elder inaugura esta setmana amb *La Sexta* de Mahler la temporada simfònica d’abonament de l’Orquestra de la Comunitat Valenciana a Castelló de la Plana (10 d’octubre) i València (11 d’octubre).

Per al seu esperat tercer concert amb la formació titular del Palau de les Arts Reina Sofia, el director emèrit de l’Orquestra Hallé de Manchester i principal director convidat de la Filharmònica de Bergen ha triat esta obra -inèdita en el repertori de l’OCV-, reconeguda com un dels majors desafiaments artístics per a una orquestra simfònica i el seu director.

La *Simfonia núm. 6*, també coneguda com ‘La Tràgica’, requerix un profund coneixement a més d’una agrupació instrumental de contrastat nivell. Després de les seues celebrades incursions a València amb Xostakóvitx, Strauss, Stravinski i la inacabada *Dècima* de Mahler, el director britànic i prestigiós mahlerià s’endinsa en esta partitura d’immensa complexitat i profunditat emocional.

Premonitòria dels tràgics esdeveniments que tant afectarien emocionalment el compositor nascut a Bohèmia, com profetitzen els potents colps de martell que es fan sentir en el *finale*, ‘La Tràgica’ de Mahler captiva l’oient per la seua profunda i commovedora exploració de l’experiència humana.

Sir Mark Elder dirigirà l’OCV amb este programa el dijous, 10 d’octubre, en l’Auditori i Palau de Congressos de Castelló i, posteriorment, el divendres 11 en l’Auditori de Les Arts.

**Inici de temporada de l’Auditori de Castelló**

En concret, el concert del dijous, 10 d’octubre, dona inici a la programació d’abonament de tardor de la temporada 24/25 en l’Auditori de Castelló, que fregarà el ple per a rebre l’OCV.

Cal destacar que el públic castellonenc podrà gaudir novament de l’OCV per a tancar l’any. En concret, el 21 de desembre, amb la batuta de James Gaffigan i amb el reconegut pianista Javier Perianes com a solista que presenta *Ciutats, somnis i poemes*.

Un programa que conté, entre altres peces, l’estrena a Espanya de *Ciudad sin sueño* de F. Coll. Una obra encàrrec del Palau de les Arts Reina Sofia, London Philharmonic Orchestra, Toronto Symphony Orchestra i Sinfonierorchester Basel.

Les entrades per als dos concerts a Castelló de la Plana tenen un preu entre 10 i 20 euros. Es poden adquirir en taquilles i en la [web de l’IVC](https://ivc.gva.es/val/escena-val/programacio-escena/auditori-i-palau-de-congressos-castello/orquestra-de-la-comunitat-valenciana-4t24-v).

Fecha: 08/10/2024